Príloha č. 3

Zápisnica
z druhého rozporového konania – sumarizácia delimitačných protokolov a delimitácia majetku z miestnej štátnej správy na úseku školstva na orgány miestnej samosprávy
konanej dňa 28. januára 2005 – vysporiadanie majetku

Rozporové konanie – sumarizácia delimitačných protokolov a delimitácia majetku z miestnej štátnej správy na úseku školstva na orgány miestnej samosprávy so zameraním na vysporiadanie majetku sa konalo dňa 28. januára 2005 v budove MŠ SR, Stromova 1, Bratislava, 1. poschodie č. 116.

Účastníci rokovania (podľa prezenčnej listiny):
Milan Muška – zástupca ZMOS-u
Jaroslav Mrva – zástupca ZMOS-u
Jana Sládečková – riad. odboru financovania regionálneho školstva MŠ SR
Ján Morong – generálny riaditeľ sekcie regionálneho školstva
Zdenko Krajčír – riaditeľ odboru základného vzdelávania a predškolskej výchovy
Ladislav Haas – hlavný štátny radca odboru základného vzdelávania a predškolskej výchovy 

1.	Rokovanie otvoril a prítomných účastníkov privítal p. Morong. Účastníkom boli rozdané spracované podklady za oblasť vysporiadania majetku podľa jednotlivých krajov, ktoré boli spracované na základe podkladov krajských školských úradov.
2.	P. Krajčír – oboznámil prítomných s postupom získania relavantných podkladov na sumarizáciu finančných požiadaviek miest, obcí  a samosprávnych krajov v oblasti vysporiadania majetku. Upozornil na finančné nároky týkajúce sa súdnych poplatkov, ktoré podľa neho by nemala znášať obec (dedičné konania a s tým spojený vklad do katastra), ale tá fyzická osoba ktorá o navrátenie pozemkov požaduje. Taktiež upozornil, že požadované finančné náklady na vypracovanie geometrických plánov sú u niektorých obcí nadnesené.
3.	P. Haas – upozornil, že delimitačný protokol je administratívnym dokumentom na základe ktorého nie je možné požadovať finančné prostriedky od štátu za majetok, ktorý prešiel na orgány územnej samosprávy, ak túto povinnosť neukladá všeobecne záväzný právny predpis. Ak si štát však v tejto oblasti nesplnil svoju povinnosť, je potrebné aby to dodatočne vyriešil. Z vykazovaných podkladov je evidentný rozdiel vo finančných požiadavkách medzi malými obcami a mestami. Obce požadujú na tie isté administratívne úkony nižšiu finančnú čiastku ako väčšie mestá (napr. vypracovanie geometrických plánov, súdne poplatky). Zároveň položil zástupcom ZMOS-u otázku, či sa stotožňujú s požadovanou finančnou čiastkou. 
4.	P. Mrva – nesúhlasia s vykvantifikovanými finančnými požiadavkami, nakoľko oni majú zosumarizované požiadavky miest a obcí, ktoré sa nezhodujú s údajmi uvedenými krajskými školskými úradmi. Navrhol ich doplniť. Nedoriešený je problém s pozemkami, ktorých vlastníkom je štát (uvádzaná ČSR, MNV), kto by mal podpísať delimitáciu týchto pozemkov – pp. minister školstva alebo minister financií.
5.	P. Haas – zoznam obcí predložený zástupcami ZMOS-u neuvádza finančné požiadavky, iba slovné požiadavky bez finančnej kvantifikácie. Z toho dôvodu nemohli byť do zoznamu zapracované. Navrhol, aby ZMOS do 4. 2. 2005 doplnil do vypracovaného zoznamu žiadateľov ešte tých, ktorých majú oni zaevidovaných.
6.	P. Muška , p. Mrva – súhlasili s týmto návrhom.
7.	P. Krajčír – je potrebné hľadať aj iné spôsoby vysporiadania pozemkov napr. výmenou pôdy, ktorej vlastníkom je obec.
8.	P. Haas – požiadal prítomných, aby sa vyjadrili a navrhli spôsob postupu vyriešenia tohto problému vo vzťahu k ministerstvu a vláde SR.
9.	P. Sládečková sa stotožnila s návrhom p. Mušku – ak vláda vyčlení požadované finančné prostriedky, tieto budú účelovo viazané a budú žiadateľom refundované na základe predložených predfaktúr a relevantných podkladov (znalecký odhad, nemožnosť vyriešenia pozemku zámenou a pod.).
10.	P. Muška – súhlasil s návrhom a navrhol, aby bola časť požadovaných finančných prostriedkov v roku 2005 vyčlenených z rezervy vlády a ďalšie boli čerpané zo štátneho rozpočtu na rok 2006. Refundáciu faktúr by realizovali krajské školské úrady, ktoré by si mali k tejto činnosti zriadiť komisiu (z dôvodu objektívneho prerozdeľovania), v ktorej by boli aj zástupcovia orgánov územnej samosprávy.
11.	P. Morong – navrhol, ak by nebolo možné riešiť tieto finančné požiadavky z rezervy vlády, malo by sa to riešiť zo štátnych rozpočtov na roky 2006 a 2007.   
12.	P. Muška – ZMOS má záujem na vyriešenie problému vysporiadania delimitovaného majetku do konca r. 2007.
13.	P. Krajčír – navrhol harmonogram spracovania materiálu s termínom predloženia na rokovanie vlády do 28. 2. 2005.

Prijaté závery:
a)	dopracovať zoznam miest a obcí, ktoré žiadajú finančné prostriedky na vysporiadanie majetku 
T: 4. 2. 2005 			Z: ZMOS

b)	priebežne sa informovať o pripravovanom materiály

T: priebežne			Z: MŠ SR, ZMOS

c)	predložiť materiál na rokovanie vlády s návrhom etapovitého finančného vysporiadania a v súlade so závermi rozporového konania z 13.1. 2005 

T: 28.2.2005 			Z: MŠ SR

							Ing. Ján Morong v.r.
							    generálny riaditeľ 
                                                                            sekcie regionálneho školstva 

Zapísal:
Ladislav Haas

Zápisnicu overil:
Zdenko Krajčír